### NN 50/2025 (19.3.2025.), Odluka Ustavnog suda Republike Hrvatske broj: U-IIIA-3225/2024 od 29. siječnja 2025.

Ustavni sud Republike Hrvatske

661

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Lovorka Kušan, predsjednica Vijeća, te suci Andrej Abramović, Ante Galić, Rajko Mlinarić, Goran Selanec i Frane Staničić, članovi Vijeća, odlučujući o ustavnoj tužbi koju je podnijela Marina Stanišić iz Rijeke, koju zastupa Saša Jelušić, odvjetniku Odvjetničkom društvu Vukić & Partneri sa sjedištem u Rijeci, na sjednici održanoj 29. siječnja 2025. jednoglasno je donio

ODLUKU

I. Ustavna tužba se usvaja.

II. Općinski sud u Rijeci dužan je donijeti odluku u predmetu koji se pred tim sudom vodi pod brojem K-229/2019 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe Marini Stanišić iz Rijeke, Partizanski put 23A, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), u iznosu od 1.275,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Marina Stanišić iz Rijeke (u daljnjem tekstu: podnositeljica), koju zastupa Saša Jelušić, odvjetnik u Odvjetničkom društvu Vukić & Partneri, sa sjedištem u Rijeci, podnijela je ustavnu tužbu (zaprimljena kod Ustavnoga suda 25. srpnja 2024.) na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) smatrajući da joj je trajanjem postupka koji se vodi pred Općinskim sudom u Rijeci pod brojem K-229/2019 povrijeđeno ustavno pravo na donošenje odluke u razumnom roku zajamčeno člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.).

Podnositeljica predlaže usvajanje ustavne tužbe i određivanje primjerene naknade od 2.500,00 eura.

2. Za potrebe ustavnosudskog postupka, na temelju članka 69. alineje 3. Ustavnog zakona Ustavnom sudu dostavljen je spis Općinskog suda u Rijeci broj: K-229/2019.

II. PREGLED RADNJI U POSTUPKU

3. Kazneni postupak se vodi pred Općinskim sudom u Rijeci pod brojem K-229/2019 po privatnoj tužbi podnositeljice od 11. ožujka 2019. protiv okrivljenika Marijana Malnara zbog počinjenja kaznenog djela protiv časti i ugleda – uvreda, opisanog i kažnjivog po članku 147. stavka 1. Kaznenog zakona (»Narodne novine« broj 125/11., 144/12., 56/15., 61/15. – ispravak, 101/17., 118/18., 126/19. i 84/21.).

Prvo ročište održano je 4. srpnja 2019.

Općinski sud u Rijeci donio je 18. veljače 2021. rješenje o spajanju postupka (postupak je spojen s postupcima koji se vode pred istim sudom pod brojevima K-992/19 i K-471/19).

Podneskom od 13. srpnja 2021. okrivljenik je predložio spajanje postupka s postupkom koji se vodi pred istim sudom pod brojem K-917/18.

Sljedeće ročište održano je 22. srpnja 2021.

Podnescima od 21. prosinca 2021. i 17. ožujka 2022. podnositeljica je predložila donošenje odluke o prijedlogu branitelja okrivljenika.

Rješenjem Općinskog suda u Rijeci od 13. srpnja 2022. odbijen je prijedlog za spajanje postupka.

Rješenjem Općinskog suda u Rijeci broj: Su Kzp I-9/2022-4 od 29. kolovoza 2022. prihvaćen je zahtjev podnositeljice za zaštitu prava na suđenje u razumnom roku uz određivanje roka od jedne (1) godine za okončanje postupka.

Ročišta zakazana za 28. rujna 2022. i 16. prosinca 2022. odgođena su zbog nepristupanja optuženika.

Dopisom od 16. ožujka 2023. zatražena je od nadležnog liječnika dostava preslike zdravstvenog kartona okrivljenika.

Nalogom od 25. listopada 2023. sud je odredio provođenje vještačenja optuženika.

Nalaz i mišljenje vještaka sud je zaprimio 17. listopada 2024.

U trenutku odlučivanja o ustavnoj tužbi kazneni postupak u povodu privatne tužbe podnositeljice je i dalje u tijeku pred Općinskim sudom u Rijeci.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22.) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

Pravna sredstva za zaštitu prava na suđenje u razumnom roku izmijenjena su Zakonom o izmjenama i dopunama Zakona o sudovima (»Narodne novine« broj 36/24.).

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositeljica koristila pravna sredstva koja su joj bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela te važnosti predmeta postupka za podnositelja.

U konkretnom slučaju Ustavni sud razmatra postupanje nadležnog suda i podnositeljice od 11. ožujka 2019., dana podnošenja privatne tužbe do dana donošenja ove odluke (razmatrano razdoblje).

1) Duljina sudskog postupka

7. Podnositeljica je kao privatna tužiteljica pokrenula kazneni postupak 11. ožujka 2019. Ustavni sud utvrđuje da kazneni postupak u konkretnom slučaju od podnošenja tužbe prvostupanjskom sudu do donošenja ove odluke traje ukupno pet (5) godina, deset (10) mjeseci i osamnaest (18) dana.

2) Složenost sudskog predmeta

8. Ustavni sud utvrđuje da se u konkretnom slučaju radi o složenijem predmetu.

3) Postupanje nadležnog suda

9. Postupak se u razmatranom razdoblju cijelo vrijeme vodi pred prvostupanjskim sudom.

4) Ponašanje podnositeljice ustavne tužbe

10. Ocjena je Ustavnog suda da podnositeljica u razmatranom razdoblju nije pridonijela duljini trajanja postupka.

VI. OCJENA USTAVNOG SUDA

11. Imajući u vidu okolnost da je riječ o postupku koji traje više od pet godina te se još uvijek vodi pred prvostupanjskim sudom, Ustavni sud ocjenjuje da je podnositeljici povrijeđeno pravo da sud u razumnom roku odluči o njezinim pravima i obvezama, koje je zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

12. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik prvostupanjskog suda dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

13. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

14. Odluka o objavi temelji se na članku 29. Ustavnog zakona (točka V. izreke).

Broj: U-IIIA-3225/2024

Zagreb, 29. siječnja 2025.

USTAVNI SUD REPUBLIKE HRVATSKE

Predsjednica Vijeća
 Lovorka Kušan, v. r.